Rådets holdning med henblik på vedtagelse af en forordning om ændring af Europa-Parlamentets og Rådets forordning (EU) nr. 1343/2011 af 13. december 2011 om visse bestemmelser for fiskeri i aftaleområdet for GFCM (Den Almindelige Kommission for Fiskeri i Middelhavet)

Kommissionen kan i det store og hele tilslutte sig denne aftale, men ønsker at fremsætte erklæringer om to specifikke punkter, der giver anledning til bekymring.

Kommissionen har fremsat to erklæringer med henblik på at afklare visse spørgsmål, der knytter sig til undtagelser vedrørende ædelkoral og mere præcist til vedtagelsen af nationale foranstaltninger i en overgangsperiode samt til slutdatoen for brug af fjernstyrede undervandsfartøjer til observation af og prospektering efter ædelkoral.

Forslaget tager sigte på at gennemføre en række foranstaltninger i EU-lovgivningen, der er vedtaget inden for rammerne af aftalen om oprettelse af Den Almindelige Kommission for Fiskeri i Middelhavet (GFCM) mellem 2011 og 2013. Disse foranstaltninger, som allerede er trådt i kraft, er bindende for EU og de ti medlemsstater, som er kontraherende parter i GFCM-aftalen (Bulgarien, Kroatien, Cypern, Frankrig, Grækenland, Italien, Malta, Slovenien, Spanien og Rumænien). Hvis indholdet af GFCM's henstillinger ikke er omfattet eller kun delvis er omfattet af den eksisterende EU-lovgivning, er det nødvendigt at gennemføre GFCM's relevante foranstaltninger i EU-lovgivningen, så disse foranstaltninger finder anvendelse på en ensartet og effektiv måde i hele Unionen, herunder på fysiske og juridiske personer.

Rådets holdning med henblik på vedtagelse af en forordning om ændring af Europa-Parlamentets og Rådets forordning (EU) nr. 1343/2011 af 13. december 2011 om visse bestemmelser for fiskeri i aftaleområdet for GFCM (Den Almindelige Kommission for Fiskeri i Middelhavet)

5. Erklæringer fra Kommissionen

Nationale overgangsforanstaltninger

Kommissionen noterer sig Europa-Parlamentets og Rådets afgørelse om at lade medlemsstaterne beholde eksisterende undtagelser vedrørende fiskeri efter ædelkoral uden tidsbegrænsning og om at tillade, at der i en overgangsperiode kan indrømmes nye undtagelser, igen uden klar slutdato.

Kommissionen finder, at undtagelser og/eller overgangsforanstaltninger af natur kun kan være midlertidige, og at de tidsubegrænsede særordninger, som Europa-Parlamentet og Rådet er nået til enighed om, kan bringe Unionen i en situation, hvor den ikke er i stand til at sikre, at dens internationale forpligtelser over for GFCM overholdes til fulde.

I tilfælde af, at ovennævnte risici skulle blive til virkelighed, vil Kommissionen fremsætte forslag til passende foranstaltninger i overensstemmelse med de relevante bestemmelser i traktaten.

Under alle omstændigheder understreger Kommissionen, at enhver afgørelse i denne sag ikke vil påvirke Kommissionens holdning i forhold til andre bestemmelser om undtagelser og/eller overgangsordninger.

Slutdato for brug af fjernstyrede undervandsfartøjer

Med hensyn til den 31. december 2015, som Europa-Parlamentet og Rådet har sat som slutdato for tilladt brug af fjernstyrede undervandsfartøjer til observation af og prospektering efter ædelkoral, noterer Kommissionen sig Europa-Parlamentets og Rådets afgørelse om at fortolke ordene "until 2015" i stk. 3a) i henstilling GFCM/35/2011/2 som "indtil den 31. december 2015", hvilket afviger væsentligt fra Kommissionens forslag om kun at lade perioden før 2015, dvs. indtil den 31. december 2014, komme i betragtning.

Kommissionen har allerede understreget, at undtagelser af natur kun kan være midlertidige, og minder desuden om, at også FAO's juridiske tjeneste har givet udtryk for, at man i forbindelse med fastsættelse af slutdatoen kun bør se på perioden før 2015. I lyset heraf vil Kommissionen vurdere, om der skal træffes de fornødne foranstaltninger med henblik på at præcisere Unionens holdning til spørgsmålet om fjernstyrede undervandsfartøjer i GFCM.